Onnie kritiek 'nadat kollega haar met mes steek' | Netwerk24
Deur Susan Cilliers 04 Mei 2021 09:12
'n Onderwyseres in Noordwes is in 'n kritieke toestand in die hospitaal nadat 'n kollega wat glo geweier het om sy hande te ontsmet, haar Maandag by hul skool verskeie kere met 'n mes gesteek het.
Kinders en onderwysers wat die voorval gesien het, is erg getraumatiseer en sal berading kry, het Elias Malindi, woordvoerder vir Noordwes se onderwysdepartement, in 'n mediaverklaring gesê. Volgens hom is bouwerk aan die gang by die Tolamo Primary School in 'n nedersetting naby Brits.
"Die kinders word tydelik in die skoolsaal onderrig. Die 64-jarige verdagte het glo geweier om sy hande te ontsmet en sy temperatuur te laat meet toe hy by die saal wou ingaan. Hy het na bewering 'n klapmus gedra.
"Die verdagte het glo 'n 37-jarige onderwyseres na buite geroep, waarna 'n stryery ontstaan het. Die verdagte het haar na bewering verskeie kere in die nek en rug gesteek."
Volgens Malindi het ander personeellede die verdagte gevang en die polisie gebel. Die beseerde onderwyseres word in die waakeenheid van 'n plaaslike hospitaal verpleeg.
Mmaphefo Matsemela, LUR vir onderwys in Noordwes, het die voorval ten sterkste veroordeel. "Ons is ontsteld en teleurgesteld. Geslagsgegronde geweld sal nie in ons skole geduld word nie. Enigiemand wat hom- of haarself daaraan skuldig maak, sal met die volle mag van die reg te doen kry. Dankie aan die ander personeellede wat die aanvaller gevang het."